Erlendu ferðafólki er heimilt að koma til Bandaríkjanna frá og með deginum í dag geti það sannað að það sé ekki veirusmitað eða veikt af COVID-19. Landamærunum var lokað fyrir tuttugu mánuðum vegna heimsfaraldursins.
Búist er við miklum fjölda ferðafólks til Bandaríkjanna eftir að ströngum takmörkunum var aflétt á miðnætti að staðartíma. Allir verða þó að sanna að þeir séu heilir heilsu. Tuttugu mánuðir eru liðnir síðan landinu var lokað að mestu fyrir erlendu ferðafólki vegna heimsfaraldursins.
Ferðafólki er heimilt að koma til Bandaríkjanna frá og með deginum í dag, hvort heldur það kemur landleiðis, sjóleiðis eða með flugi. Það verður þó að sanna að það hafi verið bólusett að fullu gegn kórónuveirunni áður en því verður hleypt yfir landamærin. Átta gerðir bóluefna sem Alþjóðaheilbrigðisstofnunin viðurkennir eru tekin gild. Þeir sem hafa fengið COVID-19 verða að leggja fram vottorð um jákvætt sýni, sem tekið hefur verið innan þriggja mánaða fyrir brottför. Börn og ungmenni undir átján ára aldri eru undanþegin skyldunni um vottorð fyrir bólusetningu. Allir ferðalangar sem orðnir eru tveggja ára og eldri verða þó að sanna að þeir hafi farið í sýnatöku og fengið neikvæða niðurstöðu innan við þremur sólarhringum áður en lagt er af stað.
Donald Trump, þáverandi Bandaríkjaforseti, lokaði landamærunum fyrir tuttugu mánuðum þegar COVID-19 veikindi tóku að breiðast út víða um heim. Joe Biden framlengdi það þegar hann tók við völdum. Lengd ferðabannsins var víða mótmælt, einkum í Evrópuríkjum, Mexíkó og Kanada.
Búist er við miklum straumi ferðafólks til Bandaríkjanna á næstunni. Í Mexíkó bíða til dæmis þúsundir eftir því að komast yfir landamærin. Þá eru dæmi um að flugfélög hafi bætt við aukaferðum af þessum sökum. Fimm ferðir eru áætlaðar frá Íslandi í dag, til Boston, Orlando, Seattle og tvær til New York.
Erlendir ferðamenn mega koma til Bandaríkjanna frá og með deginum í dag, geti þeir sannað að þeir séu ekki veirusmitaðir. Landamærunum var lokað fyrir tuttugu mánuðum vegna heimsfaraldursins.